### | | | | --- | --- | | | | | --- | | **Byråd** 31. oktober 2017 Sagsnr. 710-2017-26706 Dok.nr. 710-2017-231724 Kenn Schou | | 124.                Regional samarbejdsaftale om infektionshygiejne - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til samarbejdsaftale
om infektionshygiejne, der er udarbejdet i samarbejde mellem Region Midtjylland
og de 19 midtjyske kommuner.

Regionens Sundhedskoordinationsudvalg godkendte 1. juni
2017 forslaget til samarbejdsaftalen. Aftalen er nu sendt til godkendelse i
Regionsrådet samt de 19 midtjyske kommuner. Aftalen skal være implementeret 1.
marts 2018.

Formålet med aftalen er at styrke den generelle
infektionshygiejniske indsats i kommunerne på såvel social- og sundhedsområdet
som børne- og ungeområdet.

Aftalen er en del af sundhedsaftalens mål om at reducere
indlæggelser og at forbedre sundheden for ældre, socialt udsatte, borgere med
psykisk sygdom samt børn og unge.

Aftalen beskriver Region Midtjyllands forpligtelser i
forhold til rådgivning og udarbejdelse af retningslinjer, undervisning samt
understøttelse af faglige netværk blandt kommunens sundhedspersonale. Regionen
skal desuden tilbyde specifik rådgivning vedrørende enkelt patienter til de
praktiserende læger.

Kommunerne skal opbygge en organisering på hygiejneområdet,
der skal varetage kvaliteten og sikkerheden i den enkelte kommunes indsats på
området. Der skal udnævnes en hygiejneansvarlig, der er kontaktperson til den
regionale MRSA-enhed.

Kommunen forpligter sig ifølge aftalen til at sikre
systematisk kompetenceudvikling til alle medarbejdere, der udfører pleje- og
behandlingsopgaver i hjemmeplejen, på plejecentre og på bosteder.
Kompetenceudviklingen skal som minimum omfatte håndhygiejne, brug af
værnemidler (fx handsker), håndtering af mad, håndtering af snavsetøj,
hoste-etikette, desinfektionsrutiner og retningslinjer ved særlige
problemer/sygdomme.

I aftalen opfordres kommunerne desuden til at opstille
generelle mål for indsatsen samt at sikre, at medarbejdere, der arbejder på
skoler og i børnehaver bibringes en generel viden om hygiejne.

**VURDERING**

Social og Sundhed vurderer, at
den systematiske infektionshygiejniske indsats kan reducere spredning af
smitsomme sygdomme, som, ud over at belaste borgerne, også har samfundsmæssige
konsekvenser i form af indlæggelser, sygefravær og tabt arbejdsevne. For
særligt sårbare borgere kan smittespredning og infektionssygdomme have særdeles
alvorlige konsekvenser. Der er desuden erfaring for, at en indsats blandt børn
og unge i dagpleje, daginstitutioner og skoler reducerer sygefraværet både
blandt børn og unge samt personalet.

Effekten af indsatsen vil øges,
når flere indsatser supplerer hinanden, både på tværs af sektorer og på tværs
af forvaltninger.

[adresse] lever allerede nu op til de fleste punkter
i aftalen. Der er opbygget en organisering med en ansvarlig kontaktperson.
Medarbejdere på plejecentre og i hjemmeplejen undervises systematisk i de
nævnte hygiejniske foranstaltninger. Sundhedsplejen yder rådgivning og stiller
materiale til rådighed for dagplejen, daginstitutionerne og skolerne. Ved
tilfælde af MRSA eller andre infektionssygdomme blandt børn og unge er sundhedsplejen
forbindelsesled til Styrelsen for Patientsikkerhed (tidligere embedslægerne).

Som supplement til de allerede iværksatte tiltag vil Social
og Sundhed udarbejde en standard, der beskriver, hvilke indsatser omkring
hygiejne, der skal være på tværs i kommunen. Standarden fremlægges for Social-
og Sundhedsudvalget samt Børn og Skoleudvalget i februar 2018. Standarden vil,
ud over de nuværende indsatser, beskrive indsatserne på skole- og
daginstitutionsområdet samt på bosteder inden for det specialiserede
socialområde.

**ØKONOMI**

Der er ingen økonomiske konsekvenser.

**INDDRAGELSE**

Da indsatsen går på tværs mellem Social og Sundhed og Børn
og Skole, nedsættes en tværgående arbejdsgruppe til udarbejdelse af standarden
vedrørende den infektionshygiejniske indsats i [adresse].

**INDSTILLING**

Direktøren for Social og Sundhed indstiller til Byrådet:

1. At samarbejdsaftalen om
infektionshygiejne godkendes.

**BESLUTNING**

***Social- og Sundhedsudvalget, 3. oktober 2017:***

Fraværende:Karoline Thorsen

Indstilles godkendt.

***Økonomiudvalget, 25. oktober 2017:***

Fraværende:Maria Christensen, Ronny Jørgensen

Indstilles godkendt.

**Bilag**

|  |  |
| --- | --- |
| Samarbejdsaftalen om infektionshygiejne | 710-2017-184014 |